**Zakonske obaveze, savjeti i preporuke za bicikliste**

 Biciklom na cesti smije upravljati osoba koja je navršila 14 godina.

 Djeca s navršenih 9 godina koja su u školama osposobljena za upravljanje biciklom i za to im je izdana potvrda, smiju samostalno upravljati biciklom na cesti, a druga djeca s navršenih devet godina samo u pratnji osobe koja je navršila 16 godina.

 Od prvog sumraka do potpunog svanuća (noću), a i danju u slučaju smanjene vidljivosti, na biciklu mora biti upaljeno jedno svjetlo bijele boje na prednjoj strani i jedno crveno svjetlo na stražnjoj strani.

 Vozači bicikla mlađi od 16 godina moraju za vrijeme vožnje na cesti nositi zaštitnu kacigu na glavi.

 Vozač bicikla stariji od 18 godina može na biciklu prevoziti osobe starije od osam godina samo ako se na biciklu nalaze posebna sjedala za svaku osobu, držač za ruke i noge, odnosno pedale.

 Vozač bicikla stariji od 18 godina može na biciklu prevoziti dijete do osam godina starosti, ako je na biciklu ugrađeno posebno sjedalo, prilagođeno veličini djeteta i čvrsto spojeno s biciklom te ako dijete na glavi nosi propisanu i uredno pričvršćenu zaštitnu kacigu.

 Vozač bicikla ne smije upravljati vozilom na cesti niti početi upravljati vozilom ako u organizmu ima opojnih droga ili alkohola iznad 0,50 g/kg niti prevoziti osobu koja u organizmu ima alkohola ili droga.

 Vozač bicikla za vrijeme vožnje ne smije upotrebljavati mobitel niti druge uređaje na način koji bi umanjio mogućnost reagiranja i sigurnog upravljanja biciklom.

**TKO VOZI BICIKLE?**

 Vozači bicikla najčešće su djeca ili mlade osobe bez položenog vozačkog ispita ili pak osobe starije od 60 godina.

 Oni spadaju u najranjivije skupine sudionika u prometu.

Zašto?

 U prvom redu razina poznavanja prometnih propisa i pravila kod njih je upitna. Osim toga, kod djece i mladih problem je i u nedostatku prometnog odgoja.

 Djeca i mladi su nedovoljno emocionalno zreli i vrlo često nisu u stanju u potpunosti pojmiti sve opasnosti kojima su izloženi u prometu.

 Kod starijih vozača bicikla je upitno koliko su oni, tijekom svog života, aktivno pratili razvoj prometnih propisa, prometne infrastrukture, koliko su uopće svjesni posljedica vrtoglavog rasta broja vozila koja sudjeluju u prometu i kakvu to opasnost za njih predstavlja.

 Kod starijih u prometu vrlo često je prisutan i strah od drugih vozila, ili pak posve ignoriraju prisutnost drugih, očekujući da je dužnost drugih vozača paziti na njih.

 Slabije vide, često i slabije čuju i stoga njihova prisutnost u prometu zahtijeva od ostalih vozača uistinu poseban oprez, pažnju i toleranciju.

 Zakonom o sigurnosti prometa na cestama definirana su između ostalog dva pojma – tko je vozač i što je to bicikl.

 Pa tako vozač je osoba koja na cesti upravlja vozilom.

 Bicikl se u prometu definira kao vozilo koje ima najmanje dva kotača i koje se pokreće isključivo snagom vozača.

 Vozač bicikla koji se kreće po cesti dužan je držati se ograničenja, zabrana i obveza izraženih pomoću postavljenih prometnih znakova.

 Ukoliko vozač bicikla namjerava na cesti ili drugoj prometnoj površini obaviti neku radnju svojim vozilom (uključiti se u promet, prestrojiti, promijeniti traku, skretati udesno ili ulijevo) ne smije početi takvu radnju ako time dovodi u opasnost druge sudionike u prometu. Prije obavljanja bilo koje radnje, vozač je dužan druge sudionike u prometu jasno i pravodobno upozoriti o svojoj namjeri, a za biciklistu to znači dati jasni i pravodobni znak rukom.

 Vozač bicikla koji se vozilom uključuje u promet na cesti ili drugoj prometnoj površini (izlazak vozila iz garaže, dvorišta, parkirališta) dužan je propustiti sva vozila i pješake koji se kreću cestom, odnosno prometnom površinom na koju se uključuje.

 Nedopustivo je primjerice da vozač bicikla koristi pješački prijelaz kako bi s jedne strane kolnika prešao na drugu stranu kao što to često viđamo, pješački prijelaz namijenjen je isključivo za kretanje pješaka, a biciklistu smatramo pješakom samo ukoliko gura bicikl pored sebe i u tom slučaju mora hodati uz desni rub kolnika i bicikl držati sa svoje lijeve strane.

 Ukoliko upravlja biciklom na cesti, vozač bicikla prema ZSPC-a nije pješak i ne može se kretati kao pješak. Ukoliko ima namjeru koristiti se pješačkim prijelazom biciklist je dužan sići s bicikla i gurajući ga pored sebe prijeći preko kolnika na za to označenom mjestu.

 Vozači bicikla u prometu dužni su se kretati biciklističkom stazom ili biciklističkom trakom, a ako one ne postoje što bliže desnom rubu kolnika.

 Ako se dva ili više vozača bicikla kreću u skupini, dužni su se kretati jedan iza drugoga.

 Vozač bicikla mora upravljati vozilom na način kojim se ne umanjuje stabilnost vozila i ne ometaju drugi sudionici u prometu, a osobito ne smije skidati istodobno obje ruke s upravljača, pridržavati se za drugo vozilo, prevoziti, vući ili gurati predmete koji ga mogu ometati u upravljanju vozilom ili ugrožavati druge sudionike u prometu.

 Vozač bicikla koji se kreće kolnikom na javnoj cesti dužan je noću i danju u slučaju smanjene vidljivosti biti označen reflektirajućim prslukom ili reflektirajućom biciklističkom odjećom.

**VOZAČI - Biciklisti su se u prometu često primorani kretati kolnikom, prijeti im opasnost od pada odnosno gubljenja ravnoteže, vrlo često su slabo ili nikako osvijetljeni ili označeni, razina poznavanja prometnih propisa često im je nedostatna i zato budite prema njima tolerantni, oprezni, držite povećani razmak, isključite načelo povjerenja i predviđajte moguće opasnosti, prilagodite brzinu i ostavite veći bočni razmak kad ih pretječete.**

**Imajte povjerenja u druge, a vozite tako da opravdate njihovo povjerenje!**